સામા પક્ષે ફિલ્મ નિર્માતા વતી જાણીતા ધારાશાસ્ત્રી હરીશ સાલ્વેની દલીલ હતી કે, ભારતમાં કઈ ફિલ્મ દર્શાવવી કે ન દર્શાવવી એ અંગે કેન્દ્ર સરકાર દ્વારા ફિલ્મ સેન્સર બોર્ડ નામની ઓથોરિટી રચાયેલી છે. આ સેન્સર બોર્ડે કેટલાક સુધારા વધારા અને કટ મૂકીને જો આ ફિલ્મ પ્રદર્શિત કરવાનો પ્રમાણપત્ર આપ્યું હોય તો કરણી સેના સહિત અન્ય એક્સ્ટ્રા કોન્સ્ટિટ્યુશનલ ઓથોરિટી પાસેથી ફિલ્મ નિર્માતાએ પ્રમાણપત્ર મેળવવાની જરૂર રહેતી નથી. દેશમાં ફિલ્મ પ્રદર્શન માટેનો જે કાયદો છે તે અનુસાર સેન્સર બોર્ડ ફાઈનલ ઓથોરિટી છે અને માટે જ સેન્સર બોર્ડનું ક્લિયરન્સ મળ્યા બાદ ફિલ્મના પ્રદર્શન પર રોક લગાવવાનો કોઈ જ અધિકાર કે સત્તા નથી. જો આ પ્રકારની પેટર્ન અમલી બનશે તો ભારતનું ફેડરલ સ્ટ્રક્ચર જોખમમાં મૂકાશે. ટૂંકમાં, ડોશી મરવાનો ભય નથી પરંતુ જમ ઘર ભાળી જાય એવી સ્થિતિનું નિર્માણ થાય તેમ છે. આજે પદ્માવતનો ઈસ્યુ છે અને રાજપૂત સમાજ વિરોધ કરી રહ્યો છે. આવતીકાલે અન્ય કોઈ ફિલ્મ સામે બીજો કોઈ સમાજ, જ્ઞાતિ કે વર્ગ કે કોઈ માફિયા વિરોધ નોંધાવશે અને જો રાજ્ય સરકારને પ્રતિબંધ મૂકવાની ફરજ પડશે તો આવનારા દિવસોમાં ફિલ્મ નિર્માતાઓને સેન્સર બોર્ડ ઉપરાંત આ પ્રકારની એકસ્ટ્રા કોન્સ્ટિટ્યુશનલ ઓથોરિટી પાસેથી પરવાનગી લેવી પડશે અને સેન્સર બોર્ડ નામની સંસ્થા મજાક બની જશે.